## Rješenje o privremenoj mjeri Agencije za zaštitu tržišnog natjecanja, urbroj: 580-02-09-69-28 od 9. travnja 2009.

### NN 52/2009 (29.4.2009.), Rješenje o privremenoj mjeri Agencije za zaštitu tržišnog natjecanja, urbroj: 580-02-09-69-28 od 9. travnja 2009.

52 29.04.2009 Rješenje o privremenoj mjeri Agencije za zaštitu tržišnog natjecanja, urbroj: 580-02-09-69-28 od 9. travnja 2009.

AGENCIJA ZA ZAŠTITU TRŽIŠNOG NATJECANJA

1213

Agencija za zaštitu tržišnog natjecanja, temeljem članaka 34., 55. i 57. točke 5. Zakona o zaštiti tržišnog natjecanja (»Narodne novine«, broj 122/03), po zahtjevu poduzetnika Šimatić d.o.o., u upravnom postupku ocjene Osnovnog ugovora o prodaji novih BMW motornih vozila, originalnih BMW rezervnih dijelova i servisu, sklopljenim između poduzetnika Tomić & Co. d.o.o., sa sjedištem u Zagrebu, Folnegovićeva 12, zastupanog po Franji Tomiću, predsjedniku Uprave, kao generalnim zastupnikom, i poduzetnika Šimatić d.o.o., sa sjedištem u Osijeku, Ulica hrastova 2, kao ovlaštenim trgovcem i serviserom, temeljem odluke Vijeća za zaštitu tržišnog natjecanja sa 12. sjednice, održane 9. travnja 2009., donosi sljedeće

RJEŠENJE 0 PRIVREMENOJ MJERI

1. Nalaže se poduzetniku Tomić & Co. d.o.o., sa sjedištem u Zagrebu, Folnegovićeva 12, da ponovno primi poduzetnika Šimatić d.o.o., sa sjedištem u Osijeku Ulica hrastova 2, u sustav ovlaštenih servisera motornih vozila marke »BMW« i prodavatelja originalnih BMW rezervnih dijelova, te da mu omogući ostvarivanje svih prava i obveza koje mu pripadaju po toj osnovi.

Rok izvršenja: bez odgode, a najkasnije u roku od 8 dana od dana primitka ovoga rješenja.

2. Privremena mjera iz točke 1. izreke ovoga rješenja određuje se do donošenja konačnog rješenja u ovom predmetu.

3. Ovo rješenje bit će objavljene u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) zaprimila je 1. kolovoza 2008. zahtjev poduzetnika Šimatić d.o.o., sa sjedištem u Osijeku, Ulica hrastova 2, zastupanog po direktoru Darku Šimatiću, članu Uprave (dalje: Šimatić d.o.o.), za ocjenom sukladnosti sporazuma. Riječ je o zahtjevu za ocjenom sukladnosti Osnovnog ugovora o prodaji novih BMW motornih vozila, originalnih BMW rezervnih dijelova i servisu od 30. siječnja 2008., sklopljenog između poduzetnika Tomić & Co. d.o.o., sa sjedištem u Zagrebu, Folnegovićeva 12, (dalje: Tomić & Co. d.o.o.) kao generalnog zastupnika i poduzetnika Šimatić d.o.o., kao trgovca i servisera, (dalje: Osnovni ugovor) sa Zakonom o zaštiti tržišnog natjecanja (»Narodne novine«, broj 122/03; dalje: ZZTN) i Uredbom o skupnom izuzeću sporazuma o distribuciji i servisiranju motornih vozila (»Narodne novine«, broj 105/04; dalje: Uredba o motornim vozilima). Navedeni je zahtjev podnositelj dopunjavao u više navrata i to podneskom od 17. rujna 2008., 22. listopada 2008., 4. prosinca 2008, 11. veljače 2009., 12, veljače 2009., 18. veljače 2009. i 23. ožujka 2009.

U podnesku od 23. ožujka 2009. poduzetnik Šimatić d.o.o., u svrhu uklanjanja značajnog štetnog učinka koji je za poduzetnika Šimatić d.o.o. nastao njegovim isključivanjem iz mreže ovlaštenih prodavatelja i servisera motornih vozila robne marke »BMW«, predložio je Agenciji, u smislu članka 55. ZZTN, donošenje privremene mjere kojom se poduzetniku Tomić & Co. d.o.o. nalaže vraćanje poduzetnika Šimatić d.o.o. u mrežu ovlaštenih servisera prodaje originalnih BMW dijelova, s rokom važenja do 30. prosinca 2010.

U podnesenom zahtjevu poduzetnik Šimatić d.o.o. u bitnome je naveo da je poduzetnik Tomić & Co. d.o.o., kao generalni zastupnik, dana 1. srpnja 2008. jednostrano raskinuo predmetni Osnovni ugovor s poduzetnikom Šimatić d.o.o., kao ovlaštenim trgovcem serviserom motornih vozila robne marke »BMW«, navodeći kao razlog jednostranog raskida povredu odredbe članka 5.4. st. 1. Osnovnog ugovora, a koja se odredba odnosi na zabranu prodaje motornih vozila preprodavačima. Naime, prema tvrdnjama poduzetnika Tomić & Co. d.o.o. Osnovni ugovor je izvanredno raskinut iz razloga što je ovlašteni trgovac i serviser poduzetnik Šimatić d.o.o. ukupno četiri motorna vozila prodao preprodavačima i to: tri vozila poduzetniku Conforto d.o.o., Rijeka, a jedno vozilo poduzetniku Promissio d.o.o., Višnjevac.

Prema navodima poduzetnika Šimatić d.o.o., te podacima iz dostavljena dokumentacije, poduzetnik Šimatić d.o.o. osporava izvanredni otkaz, pozivajući se na odredbu članka 5.4 stavka 2. Osnovnog ugovora, kojim je uređeno da se prodaja BMW motornih vozila posrednicima koji temeljem pisane punomoći kupuju motorna vozila u ime krajnjeg kupca, odnosno prodaja originalnih BMW rezervnih dijelova neovisnim serviserima koji rezervne dijelove koriste za popravak i održavanje motornih vozila ne smatra prodajom preprodavateljima, odnosno neovlaštenim trgovcima, te je kao takva dozvoljena.

Naime, poduzetnik Šimatić d.o.o. u bitnome je naveo kako je dva motorna vozila prodao posredniku Conforto d.o.o. koji je imao uredne pisane punomoći temeljem kojih motorno vozilo kupuje u ime i za račun krajnjeg kupca, što je dopušteno sukladno odredbi članka 5.4 stavka 2. Osnovnog ugovora. Nadalje, poduzetnik Šimatić d.o.o. je istaknuo kako je poduzetnik Conforto d.o.o. bio krajnji kupac kod prodaje jednog motornog vozila, što je bio i slučaj kod prodaje jednog motornog vozila kupcu Promissio d.o.o. Stoga, stav je navedenog poduzetnika, odredba članka 5.4. stavka 1. Osnovnog ugovora, ne može se primijeniti u konkretnom slučaju, već je nastupio slučaj predviđen člankom 5.4. stavkom 2. Osnovnog ugovora. Slijedom navedenoga, na opisani način, poduzetnik Šimatić d.o.o. smatra da je bez opravdanog razloga isključen iz mreže ovlaštenih trgovaca i servisera motornih vozila robne marke »BMW«.

Agencija je, temeljem ovlasti iz članka 37. točke 9. ZZTN, dopisom od 2. rujna 2008., od poduzetnika Tomić & Co. d.o.o. zatražila očitovanje na zahtjev poduzetnika Šimatić d.o.o.

Poduzetnik Tomić & Co. d.o.o. očitovao se podnescima zaprimljenim u Agenciji 22. rujna 2008., 4. studenoga 2008. i 11. ožujka 2009. u kojima je u bitnome naveo kako je točna tvrdnja da je Osnovni ugovor jednostrano raskinut od strane poduzetnika Tomić & Co. d.o.o. to zbog toga što je prilikom interne kontrole obavijenih i naplaćenih garancija u poduzetniku Šimatić d.o.o., uvidom u dokumentaciju o prodaji pojedinih vozila, utvrđeno da je poduzetnik Šimatić d.o.o. prodao nova motorna vozila preprodavatelju poduzetniku Conforto d.o.o., čime je povrijeđena odredba članka 5.4. stavka 1. Osnovnog ugovora. Prilikom rečene interne kontrole, kako to navodi poduzetnik Tomić & Co. d.o.o., nije pronađena nikakva pisana punomoć koja bi ukazivala da je u konkretnom slučaju bila riječ o prodaji posredniku, koja je dopuštena sukladno članku 5.4. stavak 2. Osnovnog ugovora. Stoga poduzetnik Tomić & Co. smatra da je u konkretnom slučaju imao opravdan razlog za jednostrani otkaz Osnovnog ugovora.

U odnosu na preslike pisanih punomoći koje je poduzetnik Šimatić d.o.o. dostavio uz zahtjev za pokretanjem postupka, poduzetnik Tomić & Co. d.o.o. osporio je valjanost istih, smatrajući da je navedeno rezultat djelovanja poduzetnika Šimatić d.o.o., nakon zaprimljenog otkaza Osnovnog ugovora, a koje je djelovanje bilo usmjereno na pribavljanje antidatiranih punomoći, kako bi se zadovoljila forma članka 5.4. stavka 2. Osnovnog ugovora.

Nadalje, u odnosu na upit Agencije zbog čega poduzetnik Tomić & Co. nije poduzetnika Šimatić d.o.o. ostavio u mreži ovlaštenih servisera, isti je naveo kako je odnos poslovnog povjerenja između ta dva poduzetnika, zbog skrivljenog ponašanja poduzetnika Šimatić d.o.o., značajno narušen te da daljnji poslovni odnos nije moguć pogotovo ne u odnosu na odobravanje jamstvenih radova, što je slučaj kod ovlaštenih servisera. Pored navedenoga, poduzetnik Tomić & Co. d.o.o. osporio je tvrdnju da je poduzetnik Šimatić d.o.o. dugi niz godina djelovao kao ovlašteni prodavatelj i serviser »BMW« vozila, s obzirom da je isti osnovan tek 15. studenoga 2007., stoga ni po toj osnovi nema temelja da poduzetnik Šimatić d.o.o. nastavi djelovati kao ovlašteni serviser motornih vozila robne marke »BMW«.

Po zaprimanju navedenih očitovanja i dokumentacije Agencija je, tijekom postupka prethodnog ispitivanja stanja na mjerodavnom tržištu, uvidom u članak 1.1. Osnovnog ugovora utvrdila da se poduzetnik Tomić & Co. d.o.o. opredijelio za kvantitativni selektivni distribucijski sustav, sukladno članku 3. stavku 6. Uredbe o motornim vozilima.

Kvantitativni selektivni distribucijski sustav je, sukladno navedenoj odredbi Uredbe o motornim vozilima, sustav distribucije uspostavljen temeljem sporazuma o distribuciji i servisiranju motornih vozila u kojemu se dobavljač obvezuje posredno ili neposredno prodavati proizvode koji su predmet sporazuma samo distributerima ili serviserima odabranima na osnovi posebnih, transparentnih kriterija, a distributeri ili serviseri obvezuju se da neće prodavati takve proizvode neovlaštenim distributerima ili neovisnim serviserima, ne isključujući mogućnost prodaje rezervnih dijelova neovisnim serviserima ili obvezu pružanja svih tehničkih informacija, opreme za dijagnostiku, alata i obuke za popravak i održavanje motornih vozila neovisnim operaterima, ili u svrhu provedbe mjera zaštite okoliša. Pri tome dobavljač određuje kriterije za odabir distributera ili servisera kojima izravno ograničava njihov broj na mjerodavnom tržištu.

Agencija je utvrdila da je poduzetnik Šimatić d.o.o. bio ovlašteni distributer i serviser vozila robne marke »BMW« temeljem rečenog Osnovnog ugovora od 30. siječnja 2008. Međutim, navedeni Osnovni ugovor sklopljen je temeljem Ugovora o prijenosu prava i obveza iz Osnovnog ugovora od 30. prosinca 2005., sklopljenog između pravnog prednika poduzetnika Šimatić d.o.o., odnosno obrta Auto kuća Šimatić i poduzetnika Tomić & Co. d.o.o. kao generalnog zastupnika.

Stoga, može se smatrati da je ispunjen opći uvjet propisan člankom 9. stavka 1. točke a) Uredbe o motornim vozilima, a koji se odnosi na minimalni rok trajanja ugovora na određeno vrijeme u trajanju od pet (5) godina. Naime, iako je Osnovni ugovor od 30. siječnja 2008. sklopljen na određeno vrijeme i to na rok od tri godine, računajući Osnovni ugovor od 30. prosinca 2005., ugovoreno trajanje sporazuma je kumulativno prelazilo Uredbom o motornim vozilima propisani rok za sporazume sklopljene na određeno vrijeme od najmanje pet godina.

Navedeni je rok propisan člankom 9. stavkom 1. točkom a) Uredbe o motornim vozilima kao jedan od uvjeta za skupno izuzeće ove kategorije vertikalnih sporazuma, u smislu minimalnog roka za sklapanje sporazuma na određeno vrijeme u odnosu na obvezu najave namjere dobavljača da neće obnoviti sporazum koji je sklopio s distributerom ili ovlaštenim serviserom.

Tijekom prethodnog ispitivanja stanja na mjerodavnom tržištu, Agencija je nedvojbeno utvrdila da je poduzetnik Šimatić d.o.o., kao ovlašteni distributer i serviser, isključen iz mreže ovlaštenih distributera i servisera izvanrednim otkazivanjem Osnovnog ugovora od strane poduzetnika Tomić & Co. d.o.o., čija opravdanost ovisi o postojanju, odnosno valjanosti spornih punomoći za kupnju novih motornih vozila, odnosno o tome jesu Ii uistinu ispunjeni uvjeti iz članka 5.4. stavka 2. Osnovnog ugovora, ili je ovdje bila riječ o prodaji novih motornih vozila preprodavateljima, koja nije dopuštena sukladno članku 5.4. stavku 1. Osnovnog ugovora.

Isto tako, ukoliko bi se utvrdilo da je jednostrano otkazivanje Osnovnog ugovora učinjeno bez opravdanog razloga, time bi nastupila povreda odredbe članka 9. stavka 1. točke a) Uredbe o motornim vozilima, kojom odredbom je uređeno pitanje minimalnog trajanja vertikalnog sporazuma sklopljenog na određeno vrijeme. Sukladno navedenoj odredbi, skupno izuzeće se primjenjuje pod uvjetom da vertikalni sporazum, koji je dobavljač novih motornih vozila sklopio s distributerom ili ovlaštenim serviserom uređuje sklapanje sporazuma na razdoblje od najmanje pet godina. Stoga, ukoliko se utvrdi da je Osnovni ugovor neopravdano raskinut. ne bi bio ispunjen uvjet za skupno izuzeće navedenog Osnovnog ugovora od primjene odredbi ZZTN o zabranjenim sporazumima, iz razloga što tada ne bi bio ispunjen uvjet iz članka 9. stavka 1. točke a) Uredbe o motornim vozilima koji propisuje sklapanje sporazuma na određeno vrijeme od najmanje pet godina.

Sporazumi o distribuciji i servisiranju motornih vozila, sukladno članku 1. Uredbe o motornim vozilima, skupno su izuzeti od primjene odredbe članka 9. ZZTN koji uređuje zabranjene sporazume, ako ispunjavaju određene uvjete. Uredbom o motornim vozilima se propisuju uvjeti za skupno izuzeće sporazuma o distribuciji i servisiranju motornih vozila, određuju se uvjeti koji sporazumi moraju sadržavati, ograničenja ili uvjeti koje takvi sporazumi ne smiju sadržavati, te drugi uvjeti koji se moraju ispuniti za skupno izuzeće tih sporazuma od primjene odredbi ZZTN o zabranjenim sporazumima.

Sukladno članku 9. stavku 2. Uredbe o motornim vozilima skupno izuzeće se primjenjuje pod uvjetom da je u vertikalnom sporazumu sklopljenim s distributerom ili serviserom uređeno da dobavljač koji želi raskinuti sporazum to mora učiniti pisanim putem i na način da priloži detaljne, objektivne i transparentne razloge raskidanja sporazuma, kako bi se dobavljača spriječilo da raskine vertikalni sporazum s distributerom ili serviserom zbog djelovanja koja, sukladno Uredbi, ne smiju biti ograničena.

Skupno izuzeće, sukladno članku 12. stavku 1. točki a) Uredbe o motornim vozilima ne može se primijeniti na vertikalne sporazume koji se odnose na prodaju rezervnih dijelova, te usluge popravaka i održavanja, koji neposredno ili posredno, samostalno ili zajedno s drugim čimbenicima, pod kontrolom ugovornih strana, sadrže vertikalna ograničenja koja imaju za cilj ograničavanje prava ovlaštenog servisera da svoju djelatnost ograniči na pružanje usluga popravka i održavanja, te distribuciju rezervnih dijelova.

Agencija je, pored navedenoga, u predmetnom postupku, na odgovarajući način, primjenjivala kriterije poredbenog prava Europskih zajednica (dalje: EZ). Naime, člankom 35. stavkom 3. ZZTN propisano je da Agencija u ocjeni svih oblika sprječavanja, ograničavanja ili narušavanja tržišnog natjecanja koji mogu utjecati na trgovinu između Republike Hrvatske i EZ, u skladu s člankom 70. Sporazuma o stabilizaciji i pridruživanju između EZ i njihovih država članica i Republike Hrvatske (»Narodne novine« – Međunarodni ugovori, broj 14/01; dalje: SSP), primjenjuje na odgovarajući način kriterije koji proizlaze iz pravilne primjene pravila o tržišnom natjecanju u EZ.

Člankom 70. stavkom 2. SSP, sklopljenog 29. listopada 2001., koji je stupio na snagu 1. veljače 2005., određuje se da će se svako ponašanje suprotno pravilima tržišnog natjecanja ocjenjivati na temelju kriterija koji proizlaze iz primjene pravila o tržišnom natjecanju u Zajednici, posebice članaka 81., 82. i 86. Ugovora o osnivanju EZ i instrumenata za tumačenje koje su usvojile njezine institucije.

Cjelokupna pravna stečevina EZ (acquis communautaire) koju čine primarno i sekundarno zakonodavstvo EZ, ali i sudska praksa, prvenstveno Suda pravde EZ, je važan interpretativni instrument za primjenu hrvatskih propisa, u slučaju pravnih praznina dvojbi u tumačenju tih propisa.

U predmetnom postupku Agencija je izvršila uvid u kriterije iz Uredbe Komisije (EZ) broj 1400/2002 od 31. srpnja 2002. o primjeni članka 81 (3) Ugovora na kategorije vertikalnih sporazuma i usklađenu praksu u sektoru motornih vozila (dalje: Uredba Komisije EZ broj 1400/2002) i Brošure s objašnjenjima Komisije (EZ) o primjeni članka 81 (3) Ugovora na kategorije vertikalnih sporazuma i usklađena djelovanja u sektoru motornih vozila.

Naime, zabranjena ograničenja navedena u članku 12. stavku 1. točki a) Uredbe o motornim vozilima, sukladno pravnoj stečevini EZ, osim formalnih odredbi vertikalnog sporazuma, mogu se pojaviti i u obliku jednostavnih zabrana, financijskih mjera, pritisaka zapreka za obavIjanje određenih djelatnosti ili operacija.

Iz utvrđenog činjeničnog stanja proizlazi da je poduzetnik Tomić & Co. d.o.o. izvanrednim otkazivanjem Osnovnog ugovora isključio poduzetnika Šimatić d.o.o. iz mreže ovlaštenih distributera i servisera zbog povrede odredbi Osnovnog ugovora vezanih isključivo uz distribuciju novih motornih vozila, posljedica čega je da je istom poduzetniku, osim prava na distribuciju, ukinuto i pravo da u svojstvu ovlaštenog servisera obavlja servis i popravke motornih vozila te da prodaje originalne BMW rezervne dijelove.

Poduzetnik Šimatić d.o.o. dostavio je podneskom, zaprimljenim u Agenciji 18. veljače 2009., Osnovne ugovore o prodaji i servisu vozila BMW grupe sklopljene između obrta Auto kuća Šimatić kao trgovca-servisera i poduzetnika Tomić & Co. d.o.o., kao zastupnika, i to: Osnovni ugovor o prodaji i servisu vozila BMW grupe za 2000. godinu, od 20. prosinca 1999., Osnovni ugovor o prodaji i servisu BMW vozila od 20. travnja 2001., Osnovni ugovor o prodaji i servisu BMW vozila za 2002. godinu, od 14. veljače 2002., Osnovni ugovor o prodaji i servisu BMW vozila za 2003. godinu, od 25. ožujka 2003., Osnovni ugovor o prodaji i servisu BMW vozila za 2004. godinu, od 25. veljače 2004., koji ugovor nije potpisan od strane stranaka.

Navedeni ugovori sklapani su na razdoblje od godinu dana, a obnavljali su se svake godine, počevši od 20. prosinca 1999.

Iz navedenih ugovora proizlazi da je poduzetnik Šimatić d.o.o., putem svog pravnog prednika obrta Auto kuća Šimatić, do trenutka raskida Osnovnog ugovora od 30. siječnja 2008., dugi niz godina bio ovlašteni distributer i serviser vozila robne marke »BMW« počevši od 1999. godine.

U slučaju da su, u smislu članka 9. stavka 2. Uredbe o motornim vozilima i postojali opravdani, objektivni i transparentni razlozi za izvanredni raskid dijela Osnovnog sporazuma koji se odnosi na distribuciju novih motornih vozila robne marke BMW, a što će biti predmetom ispitivanja tijekom postupka pokrenutog zaključkom Agencije klase: UP/I 030-02/2008-01/52, urbroja: 580-02-09-69-27, od 9. travnja 2009., temeljem članka 46. ZZTN, a primjenom članka 9. ZZTN, pri tome nema opravdanog razloga da se poduzetniku koji je duže vremensko razdoblje istovremeno obavljao poslove prodaje originalnih BMW rezervnih dijelova i servisa motornih vozila robne marke BMW, te ima potrebno znanje, iskustvo, stručnost i poslovni prostor, istodobno onemogući obavIjanje poslova prodaje originalnih BMW rezervnih dijelova i servisiranja u mreži ovlaštenih servisera za motorna vozila robne marke BMW, koja je do trenutka izvanrednog raskida Osnovnog ugovora distribuirao i servisirao.

Isto stajalište Agencija je izrazila u svom mišljenju, u predmetu pod poslovnim brojem, klase: 031-02/2004-01/126, urbroja: 580-02-04-45-2, od 18. listopada 2004, koje je objavljeno na internetskim stranicama Agencije: http://www.aztn.hr/odluke arhiva.asp. Naime, u njemu je Agencija izričito navela kako dobavljači (zastupnici) ne bi smjeli odbiti takav zahtjev dugogodišnjih distributera/servisera, jer će u suprotnom povrijediti odredbe Uredbe o motornim vozilima.

Temeljem zaprimljene dokumentacije, tj. Osnovnih ugovora o prodaji servisu vozila BMW grupe, dostavljenih od strane poduzetnika Šimatić d.o.o., Agencija je utvrdila da je pravni prednik podnositelja zahtjeva, poduzetnik Auto kuća Šimatić bio ovlašteni prodavatelj i serviser motornih vozila robne marke »BMW« od 20. prosinca 1999. godine do 30. siječnja 2008., kada uslijed preoblikovanja navedenog poduzetnika na njegovo mjesto stupa njegov pravni sljednik tj. poduzetnik Šimatić d.o.o. Stoga Agencija smatra da podnositelj zahtjeva Šimatić d.o.o. ima potrebno znanje, iskustvo, stručnost i poslovni prostor za ostanak u mreži ovlaštenih servisera motornih vozila robne marke BMW, budući da je isti djelovao kao ovlašteni serviser dugi niz godina.

Pored navedenoga, dokaz ispravnosti stava Agencije je pravna stečevina EZ, jer je u članku 4. stavku 1. točki h) propisano da dobavljačima nije dopušteno da distributerima nametnu obvezu pružanja usluga popravka i održavanja, niti da svoje ovlaštene servisere obvežu na distribuciju novih motornih vozila. Navedeno znači da distribucija novog motornog vozila i pružanje usluga popravka i održavanja više nisu strogo povezana i mogu ih obavljati različiti poduzetnici. Isto je uređeno i člankom 11. stavkom 1. točkom b), odnosno člankom 12. stavkom 1. točkom a) Uredbe o motornim vozilima koja je usklađena s Uredbom Komisije EZ broj 1400/2002.

Sukladno pravnoj stečevini EZ ne postoji obveza dobavljača na sklapanje posebnih ugovora za distribuciju novih motornih vozila i prodaju rezervnih dijelova te pružanje usluga popravka i održavanja. Dobavljač ima pravo odabira hoće Ii sklopiti poseban ugovor za svaku posebnu djelatnost ili će ih sve obuhvatiti jedinstvenim ugovorom, odnosno pravo odabira na sklapanje pojedinačnog ugovora sa ovlaštenim distributerima i ovlaštenim serviserima.

Međutim, neovisno o tome postoji li jedan ili više ugovora, poduzetnik koji obavlja distribuciju novih motornih vozila, prodaju rezervnih dijelova, ili pruža usluge popravka i održavanja mora biti u mogućnosti prekinuti ugovorne obveze vezane za jednu od naprijed navedenih djelatnosti, a da pritom nije u obvezi sklopiti novi ugovor sa dobavljačem za druge djelatnosti. Primjerice, distributer sa sklopljenim ugovorom o distribuciji novih motornih vozila i pružanju usluga popravka i održavanja, a koji želi prestati obavljati djelatnost distribucije novih motornih vozila, istovremeno zadržavajući položaj ovlaštenog servisera, mora biti u mogućnosti učiniti isto sukladno postojećem ugovoru.

Agencija je, slijedom navedenoga, utvrdila da postoji opravdan razlog da se istom poduzetniku omogući ponovno uključivanje u obavljanje poslova prodaje originalnih BMW rezervnih dijelova i servisiranja u mreži ovlaštenih servisera, jer poduzetnik Šimatić d.o.o. ima potrebno znanje, iskustvo, stručnost i poslovni prostor za obavljanje poslova servisiranja. Naime, poduzetnik Šimatić d.o.o. je temeljem Osnovnog ugovora, pored distribucije novih BMW vozila, obavljao prodaju originalnih BMW rezervnih dijelova i servis motornih vozila robne marke »BMW« u svojstvu ovlaštenog servisera. Po izvanrednom raskidu predmetnog Osnovnog sporazuma navedenu je uslugu nastavio obavljati u svojstvu neovisnog servisera.

Prethodnim ispitivanjem stanja na mjerodavnom tržištu, u smislu članka 37. točke 8. i 9. ZZTN, Agencija je također utvrdila da je, do trenutka otkazivanja navedenog Osnovnog ugovora, poduzetnik Šimatić d.o.o. bio jedini ovlašteni distributer i serviser motornih vozila robne marke BMW na području grada Osijeka i šire okolice. Stoga je i sa stajališta zaštite opravdanog interesa krajnjih potrošača nužno da poduzetnik Šimatić d.o.o. bude ponovno primljen u mrežu prodavatelja originalnih BMW rezervnih dijelova i ovlaštenih servisera robne marke »BMW«.

Člankom 55. stavkom 1. ZZTN propisano je da Agencija može donijeti rješenje o privremenoj mjeri kada smatra da pojedine radnje sprječavanja, ograničavanja ili narušavanja tržišnog natjecanja prijete nastankom izravnoga značajnoga štetnog učinka za poduzetnike, odnosno pojedina područja gospodarstva ili interese potrošača.

Budući da je jednostrani raskid Osnovnog ugovora od strane poduzetnika Tomić & Co. d.o.o. imao za posljedicu automatsko, neopravdano isključivanje poduzetnika Šimatić d.o.o. i iz mreže ovlaštenih prodavatelja originalnih BMW rezervnih dijelova i servisera, time je sukladno članku 12. stavku 1. točki a) Uredbe o motornim vozilima ograničeno pravo ovlaštenog servisera da svoju djelatnost ograniči na pružanje usluga popravka i održavanja, te distribuciju rezervnih dijelova. Navedeno predstavlja, u smislu Uredbe o motornim vozilima, teško ograničenje tržišnog natjecanja u sporazumima koji se odnose na prodaju rezervnih dijelova te usluge popravka i održavanja, zbog kojeg se ne može primijeniti skupno izuzeće na navedenu kategoriju vertikalnih sporazuma. Stoga je, slijedom navedenog, sa stajališta zaštite tržišnog natjecanja, nastupila opasnost nastanka značajnog štetnog učinka kako na poduzetnika Šimatić d.o.o., tako i na opravdane interese krajnjih potrošača.

Slijedom iznijetog, a temeljem prijedloga poduzetnika Šimatić d.o.o. od 23. ožujka 2009., Vijeće za zaštitu tržišnog natjecanja, na 12. sjednici održanoj 9. travnja 2009., temeljem ovlasti iz članka 34. i članka 35. stavka 1. točke 2. ZZTN, a sukladno članku 55. ZZTN, donijelo je odluku o izricanju privremene mjere poduzetniku Tomić & Co. d.o.o. kojom će se tom poduzetniku naložiti vraćanje poduzetnika Šimatić d.o.o. u mrežu ovlaštenih servisera motornih vozila robne marke »BMW«.

Stoga je Agencija, temeljem odluke Vijeća, odlučila kao u točki 1. i 2. izreke ovoga rješenja.

II. Odredbom članka 59. stavka 1. ZZTN, a u smislu članka 57. stavka 5. istoga zakona, rješenje Agencije objavljuje se u «Narodnim novinama».

Slijedom iznijetog, odlučeno je kao u točki 3. izreke ovoga rješenja.

III. U slučaju da poduzetnik Tomić & Co. d.o.o. ne postupi u skladu s ovim rješenjem, Agencija će, sukladno članku 60. ZZTN, podnijeti nadležnom prekršajnom sudu optužni prijedlog za pokretanje prekršajnog postupka protiv poduzetnika Tomić & Co. d.o.o. i njegove odgovorne osobe, a u vezi s člankom 61. stavkom 1. točkom 4. i člankom 61. stavkom 2. ZZTN.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može pokrenuti upravni spor pred Upravnim sudom Republike Hrvatske, u roku od trideset (30) dana od dana dostave ovoga rješenja.

Klasa: UP/I 030-02/2008-01/52

Urbroj: 580-02-09-69-28

Zagreb, 9. travnja 2009.

Predsjednica Vijeća
za zaštitu tržišnog natjecanja
Olgica Spevec, v. r.

Rješenje, NN 52/2009-1213